DA Den Europæiske Unions Tidende CE 78/53

(2004/C 78 E/0051)

SKRIFTLIG FORESPØRGSEL E-1900/03

af María Sornosa Martínez (PSE) til Kommissionen

(6. juni 2003)

Om: Nitratforurening i den autonome provins Valencia

På trods af, at Kommissionen har iværksat en række procedurer for manglende overholdelse af en række domme afsagt af Domstolen (1) overtræder Spanien og især regionalstyret i Valencia fortsat bestemmelserne om nitratindholdet i vand.

Ifølge aktuelle oplysninger fra Miliarium (2) er i alt 192 grundvandsreservoirer i hele Fællesskabet stadig i fare for at blive udsat for nitratforurening, og heraf er Valencia-provinsen med 152 sorte punkter det hårdest ramte område.

Udledning af farlige stoffer — først og fremmest nitrater — stammer fra industri- og byspildevand samt et intensivt landbrug, hvor der anvendes alt for store mængder gødningsstoffer.

Eftersom nitrat i et omfang på 10 milligram pr. liter er tilstrækkeligt til at påvirke menneskers helbred negativt, forekommer de seneste tal fra Miliarium specielt foruroligende, idet der ifølge disse findes 192 grundvandsreservoirer med et nitratindhold på 50-100 milligram/liter. I denne sammenhæng skal de foruroligende resultater fremhæves, som er resultatet af målingerne i Vinalopó-floden, hvor værdierne overskrider 100 milligram/liter.

Domstolens domme har ikke haft nogen særlig indflydelse på de spanske statslige og regionale myndigheders holdning på dette felt, ligesom bestemmelserne om sundhedsbeskyttelse overtrædes, og hermed overholdes målene om retten til sundhed, som er fastslået i traktaterne, ikke. Hvilke nye foranstaltninger vil Kommissionen på denne baggrund træffe for at sikre, at standarderne for vandkvaliteten overholdes i den selvstyrende region Valencia i Spanien?

Svar afgivet på Kommissionens vegne af Margot Wallström

(4. august 2003)

Kommissionen har ikke haft kendskab til de data, der er offentliggjort af Miliarium, og som fremføres af det ærede medlem i denne skriftlige forespørgsel. Imidlertid vil disse data blive taget i betragtning og sammenholdt med de informationer, Kommissionen allerede ligger inde med, således at det kan verificeres, om de spanske myndigheder anvender Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget (3), korrekt.

Kommissionen kan oplyse det ærede medlem, at den allerede har indledt overtrædelsesprocedurer imod Spanien som følge af dette lands manglende udpegning af et tilstrækkeligt antal sårbare områder i forskellige autonome regioner, herunder regionen Valencia. Som led i disse overtrædelsesprocedurer har Kommissionen fremsendt en åbningsskrivelse til de spanske myndigheder. Disses svar er for øjeblikket ved at blive analyseret.

Kommissionen er ligeledes i gang med at undersøge de spanske myndigheders anvendelse af de relevante bestemmelser i fællesskabslovgivningen om vandbeskyttelse, herunder navnlig Rådets direktiv 91/271/EØF af 21. maj 1991 om rensning af byspildevand (4). Kommissionen vil træffe alle nødvendige forholdsregler for at sikre, at disse bestemmelser overholdes.

(1) Sag C-214/96 om manglende gennemførelse af direktiv 76/464/EØF. Sag C-71/97 og sag C-274/98 om manglende overholdelse af direktiv 91/676/EØF.

(2) http://www.miliarium.com/monografias.nitratos

(3) EFT L 375 af 31.12.1991.

(4) EFT L 135 af 30.5.1991.